गहलोत बोले- BJP के नेताओं से पूछना ERCP को नेशनल प्रोजेक्ट घोषित क्यों नहीं किया
Rajasthan CM Ashok Gehlot Dausa Visit Update - ERCP (East Rajasthan Canal Project) मुख्यमंत्री अशोक गहलोत रविवार शाम को दौसा जिले के गीजगढ़ कस्बे के दौरे पर पहुंचे। यहां उन्होंने सबसे पहले महंगाई राहत कैंप का अवलोकन किया।
मुख्यमंत्री अशोक गहलोत रविवार शाम को दौसा जिले के गीजगढ़ कस्बे के दौरे पर पहुंचे। यहां उन्होंने सबसे पहले महंगाई राहत कैंप का अवलोकन किया। इसके बाद जनसभा को संबोधित करते हुए ERCP (पूर्वी राजस्थान नहर परियोजना) को राष्ट्रीय परियोजना घोषित नहीं करने पर भाजपा को आड़े हाथों लिया। उन्होंने कहा आने वाले दिनों में भाजपा के नेता आपके बीच में आएंगे। आपको उनसे एक ही सवाल करना है कि ERCP को राष्ट्रीय परियोजना घोषित क्यों नहीं किया जा रहा। उन्होंने कहा प्रधानमंत्री 13 जिले के लोगों को ईआरसीपी क्यों नहीं दे रहे। रिफाइनरी को भी इन्होंने बंद कर दिया था जो चालीस हजार करोड़ का प्रोजेक्ट था। यदि समय पर ईआरसीपी पूरी होती तो आज लोगों को पानी मिलता।
ST-SC वर्ग के मंत्रियों के नाम गिनाए
एसटी व एससी वर्ग को साधते हुए सीएम ने अपने भाषण में कहा हमारी सरकार में परसादी लाल मीणा, मुरारी लाल मीणा, रमेश मीणा, महेंद्रजीत सिंह मालवीय, ममता भूपेश, गोविंद राम मेघवाल, भजन लाल जाटव व टीकाराम जूली समेत एसटी व एससी वर्ग के कई विधायक एक साथ मंत्रिमंडल में शामिल हुए हैं। यह राजस्थान की किसी भी सरकार में पहली बार हुआ है कि आदिवासी व दलित वर्ग को भी पर्याप्त प्रतिनिधित्व मिला हुआ है।
मांगते-मांगते थक जाओगे, देते-देते नहीं थकूंगा
उन्होंने कहा दौसा जिले के पांच विधायकों में से दो कैबिनेट मंत्री हैं। एक विधायक राज्यमंत्री व एक को राज्यमंत्री का दर्जा मिल गया। हमने पानी, बिजली, शिक्षा व स्वास्थ्य के क्षेत्र में बेहतर काम करने का प्रयास किया है। सिकराय में जो मांगा वो दिया है। आप मांगते-मांगते थक जाओगे में देते-देते नहीं थकूंगा। यहां कॉलेज, स्कूल, पुलिस थाने, नगर पालिका खोल दिये। हम 2030 तक राजस्थान को नम्बर वन बनाएंगे, तब जाकर हमारा सपना पूरा होगा।
ऐतिहासिक सभा के लिए मंत्री भूपेश की सराहना
कांग्रेस प्रदेश अध्यक्ष गोविंद सिंह डोटासरा ने कहा राज्य सरकार ने दौसा जिले को ईसरदा बांध की सौगात दी, जिससे लोगों को पानी मिल सके। ईआरसीपी राष्ट्रीय परियोजना घोषित हो, इसके लिए सीएम ने हजारों करोड़ का प्रावधान किया है। हमारे कार्यकर्ताओं को जनता के बीच जाकर सरकार की योजनाओं का प्रचार प्रसार करते हुए भाजपा के झूठ का जवाब देना चाहिए। डोटासरा ने कहा ममता भूपेश ने ऐतिहासिक सभा का आयोजन किया, इसके लिए धन्यवाद देता हूं।
मैंने जो मांगा, सब मिला: भूपेश
वहीं मंत्री ममता भूपेश ने कहा सीएम के आशीर्वाद से दौसा जिला आगे बढ़ रहा है। मेहंदीपुर बालाजी धाम में सीएम की दीर्घायु की कामना करती हूं। भूपेश ने कहा मुख्यमंत्री अभिभावक के रूप में काम करते हुए हमारी मांगों को पूरा कर रहे हैं। जिले में स्कूल - कॉलेजों से लेकर पंचायत समिति, तहसील, सड़क, बिजली, पानी, नगर पालिका व उप जिला अस्पताल आदि के अनेकों कार्य हुए हैं। इससे लोगों को राहत मिली है।
सिकराय को नगर पालिका बनाने की घोषणा
मुख्यमंत्री ने अपने संबोधन के अंत से स्थानीय विधायक में मंत्री ममता भूपेश की मांग पर सिकराय को नगरपालिका बनाने, पापड़दा को तहसील में क्रमोन्नत करने समेत क्षेत्र की 4 स्कूलों को सीनियर सेकेंडरी में क्रमोन्नत करने की घोषणा की। इससे पूरा पंडाल तालियों की गड़गड़ाहट व नारों से गूंज उठा। सीएम ने भाषण के दौरान कई बार मंत्री ममता भूपेश की प्रशंसा भी की।
कार्यक्रम ये भी रहे मौजूद
जनसभा के दौरान मंच पर चिकित्सा मंत्री परसादी लाल मीणा, जल संसाधन मंत्री महेंद्रजीत सिंह मालवीय, खान मंत्री प्रमोद जैन भाया, कृषि विपणन राज्य मंत्री मुरारी लाल मीणा, बांदीकुई विधायक जीआर खटाणा, महुवा विधायक ओमप्रकाश हुड़ला, कांग्रेस जिलाध्यक्ष रामजीलाल ओढ़, जिला प्रमुख हीरालाल सैनी, पूर्व विधायक महेंद्र मीणा, युवा बोर्ड सदस्य सुरेंद्र गुर्जर, प्रधान कमला मीणा, सुल्तान बैरवा समेत बड़ी संख्या में कांग्रेस पदाधिकारी व कार्यकर्ता मौजूद रहे।
IG व SP ने संभाली सुरक्षा व्यवस्था की कमान
मुख्यमंत्री के कार्यक्रम की सुरक्षा की कमान संभालने के लिए जयपुर रेंज आईजी उमेश दत्ता व एसपी संजीव नैन के निर्देशन में पुलिस महकमा पूरी तरह अलर्ट देखा गया। एएसपी डॉ. लालचंद समेत जिले के सभी डिप्टी एसपी, थाना इंचार्ज व विशेष टीम चप्पे-चप्पे पर तैनात रही तो वहीं कलेक्टर कमर चौधरी के निर्देशन में प्रशासनिक महकमा भी महंगाई राहत कैंप की व्यवस्थाओं में मुस्तैद रहा।